**Tlačová správa**

**Výsledky štúdie o početnosti medveďa sú v dobrej zhode s dátami z pravidelných monitoringov v chránených územiach**

Banská Bystrica, 27. júla 2023

**Zverejnené výsledky Štúdie odhadu početnosti medveďa hnedého na Slovensku vypracované Univerzitou Karlovou (UK) Praha v spolupráci so Štátnou ochranou prírody Slovenskej republiky (ŠOP SR) vyvolali v posledných dňoch celospoločenskú diskusiu a množstvo špekulácií. Výsledky štúdie, ktoré poukazujú na stabilný stav populácie, však potvrdzujú aj dáta z monitoringov v mnohých chránených územiach.**

Napriek často medializovaným správam o „premnožení“ medveďov na našom území, výsledky výskumu poukazujú na relatívne stabilnú populáciu. Na základe modelovania veľkosti populácie stanovila UK Praha celkový počet našej najväčšej šelmy na 1056, v intervale spoľahlivosti medzi 1012 až 1275 jedincov.

Odhad efektívnej veľkosti populácie, ktorá ukazuje ako rýchlo populácia stráca genetickú variabilitu, je však nižší -266 jedincov. Ako uvádza **doc. Pavel Hulva** z Prírodovedeckej fakulty UK Praha: „*Populácia medveďov na Slovensku stráca genetickú variabilitu akoby mala približne 250 jedincov. Z evolučne genetického hľadiska tak ide o malú populáciu, ktorá môže byť výrazne ovplyvnená náhodnými faktormi. Analýzy životaschopnosti populácie ukázali, že mysliteľné sú aj negatívne scenáre vývoja početnosti.“*

Zaujímavé je však pozrieť sa na odhady veľkosti populácie medveďa v jednotlivých chránených územiach. Najvyššia početnosť medveďov sa aj prostredníctvom štúdie potvrdila v Chránenej krajinnej oblasti Poľana, kde sa odhad pohybuje na úrovni 278 jedincov. Druhý najväčší počet zmieňuje štúdia v Národnom parku (NP) Malá Fatra. Ako uvádza zoológ NP Malá Fatra **Michal Kalaš**: „*V území Národného parku Malá Fatra realizujeme pravidelný monitoring veľkých šeliem formou priameho pozorovania už od roku 2003. Pozorované jedince je preto možné pomerne dobre opísať (veľkosť, sfarbenie, počet a vek mláďat a pod.), presne určiť lokalitu a čas pozorovania čo prispieva k selekcii možných opakovaných pozorovaní rovnakých jedincov. Medvede sú pozorované bez použitia vnadenia, teda je možné zachytiť aj ich prirodzenú distribúciu v teréne. Tohtoročné čiastkové výsledky naznačujú, že* ***k nárastu populácie nedochádza ani v našom území***.“

V Národnom parku Veľká Fatra autori štúdie prostredníctvom špeciálneho modelovacieho softwaru odhadujú populáciu medveďa na približne 146 jedincov. Zoologička národného parku **Mária Apfelová** potvrdzuje predpokladaný počet medveďov v území národného parku, pričom poukazuje najmä na fragmentovanosť krajiny a lokálne zmeny v distribúcii druhu. *„Pozorujeme, že návyky medveďa z vnadísk v lesoch na nepôvodnú a neprirodzenú potravu sa odrážajú na zmenách v jeho správaní a priestorovej distribúcii. Medveď ako dlhoveký živočích a generalista reaguje na ponuku, využíva a učí sa získavať dostupné zdroje a následne ich aktívne vyhľadávať. Naučil sa využívať ako zdroj potravy poľnohospodársku pôdu osiatu kukuricou a inými energeticky bohatými zdrojmi potravy, dostupnosť* biologického odpadu z odlovenej zveri *ako aj neprirodzenú potravu z vnadísk a krmovísk. Pri opakovanej skúsenosti utvrdzuje svoje stereotypy a správanie,“* dopĺňa Mária Apfelová.

Tieto pozorovania potvrdzuje aj štúdia zameraná na potravnú ekológiu medveďa hnedého z územia Poľany a Veporských vrchov publikovaná v zahraničí v roku 2016. Štúdia poukazuje na to, že približne 20% energetickej hodnoty medvede prijímali z potravy antropogénneho pôvodu, napr. z obilnín, kukurice a ovocných drevín. Značný podiel tejto potravy pochádzal z miest prikrmovania zveri v lese, nielen z polí, kde okrem raticovej zveri chodili aj medvede.

Zredukovaním dostupnosti jadrového krmiva v lese a minimalizovanie jeho použitia pre vnadenie diviakov v množstve 1 kg na deň, boli medvede pripravené o významný zdroj potravy, ktorý ich udržiaval v lesnom prostredí pričom nedošlo k zníženiu celkovej početnosti medveďov, ktorá bola na tento zdroj potravy nastavená. Ako vysvetľuje zoológ ŠOP SR **Slavomír Fiňďo**: *„Táto dramatická zmena sa udiala rýchlo počas niekoľkých minulých rokov, čo donútilo medvede hľadať vo zvýšenej miere potravu v agrárnej krajine a blízkosti ľudských obydlí. Okrem toho vnútro-druhová agresia v medvedej populácii spôsobovaná najmä despotickým správaním dospelých samcov voči spoludruhom, najmä tohoročným mláďatám a ich matkám, núti časť populácie hľadať útočisko pri ľuďoch.“*

Prezentované výsledky štúdie nepopierajú skutočnosť, že medveď môže byť pre človeka nebezpečný, ani v žiadnom prípade nebagatelizujú obavy verejnosti. U tohto druhu však neexistuje jednoduchý vzťah medzi veľkosťou populácie a množstvom nebezpečných stretov s človekom. Aj malá zmena správania sa ľudskej populácie významne ovplyvňuje pravdepodobnosť interakcie medzi obidvoma druhmi. Štúdia zároveň zdôrazňuje potrebu kľúčových preventívnych a proaktívnych opatrení.

**Doplňujúce údaje o Štúdii Odhadu početnosti populácie medveďa hnedého analýzou DNA:**

* Monitoring početnosti medveďa hnedého bol realizovaný prostredníctvom projektu „**Realizácia programov starostlivosti o veľké šelmy na Slovensku“**, v rámci ktorého ŠOP SR uzatvorila zmluvu o dielo s Prírodovedeckou fakultou UK v Prahe. Predmetom tejto zmluvy je „**Vypracovanie štúdií odhadu početnosti chránených druhov veľkých šeliem (vlk dravý, rys ostrovid a medveď hnedý) a vypracovanie štúdie stupňa hybridizácie vlka dravého s príbuznými druhmi živočíchov (šakal zlatý, pes domáci) analýzou DNA.“**
* Zmluva sa teda netýka len samotnej početnosti medveďa hnedého, ale aj ďalších údajov u všetkých troch veľkých šeliem žijúcich na Slovensku. Sú to údaje ako napríklad určenie pomeru pohlavia, určenie populačnej hustoty v geografických celkoch, určenie stupňa hybridizácie vlka, určenie zloženia potravy či vyšetrenie na parazity. Prebiehajúci výskum je považovaný za veľmi unikátny svojim širokým záberom.
* Zber vzoriek DNA medveďa hnedého sa uskutočnil v dvoch fázach: od 1. septembra 2019 do 30. apríla 2020 a od 1. septembra 2020 do 30. apríla 2021. Vzorky boli získané neinvazívnou formou, pri ktorej nedošlo k rušeniu zvierat.
* V uvedenom období sa vzorky zbierajú z toho dôvodu, aby bol vylúčený prírastok mláďat. Populácia medveďa tak bola uzatvorená čo znamená, že sa od začiatku zbierali vzorky všetkých vekových kategórií (tohoročné medvieďatá v jeseni, dospievajúce a dospelé jedince).
* Pre uskutočnenie DNA analýzy početnosti medveďa hnedého zozbierali pracovníci ŠOP SR spolu dobrovoľníkmi celkovo **2 172 vzoriek DNA**, zväčša medvedieho trusu a srsti.
* Posledná odborne akceptovaná štúdia bola realizovaná v rokoch **2013 - 2014 na základe DNA analýzy trusu,**ktorú realizoval tím profesora Ladislava Pauleho. Táto štúdia stanovila odhad početnosti západokarpatskej populácie medveďov porovnateľnou metódou na **1 214 jedincov**. Pre analýzu genotypov použili **2 977 vzoriek**, z nich však 1 143 museli  pre rôzne príčiny vylúčiť, takže nakoniec použili **1 834 vzoriek.**
* Za analýzu zozbieraných DNA vzoriek medveďa hnedého a vypracovanie štúdie Karlovou univerzitou v Prahe bola zhotoviteľovi vyplatená suma **101 174,88 EUR**. Na zber dát, mimo kontraktu s UK Praha, boli vynaložené financie v hodnote **126 000 EUR**. Náklady na vyhotovenie štúdie sa spolu teda pohybujú v hodnote **227 174,88 EUR**.
* Na predchádzajúci výskum o početnosti medveďa hnedého v SR, spracovateľom ktorého bola Technická univerzita vo Zvolene, bolo v roku 2013 vyčlenených 283 627 €. Celková hodnota zákazky, ktorá bola predmetom zmluvy č.: ŠOP SR/122/2013 predstavovala sumu 337 921 € a boli v nej zahrnuté tiež štúdie zamerané na tetrova hlucháňa a vydru riečnu. Zmluva je prístupná na [Centrálnom registri zmlúv](https://www.crz.gov.sk/1017862/)
* Všetky potrebné informácie k Monitoringu medveďa hnedého na Slovensku sú dostupné na web stránke ŠOP SR https://www.sopsr.sk/web/?cl=251

*Tlačovú správu spracoval Odbor komunikácie a propagácie Štátnej ochrany prírody SR*